b'\n_START_ARTICLE_\nRanko Marinkovi\xc4\x87\n_START_SECTION_\n\xc5\xbdivljenjepis\n_START_PARAGRAPH_\nRanko Marinkovi\xc4\x87 se je rodil v revni dru\xc5\xbeini na Visu, kjer je obiskoval osnovno \xc5\xa1olo. Gimnazijo je obiskoval v Splitu in v Zagrebu. Po gimnaziji se je vpisal na Filozofsko fakulteto v Zagrebu, kjer je \xc5\xa1tudiral psihologijo, a bolj ga je privla\xc4\x8dil \xc5\xa1tudij romanske literature. \xc5\xbde takrat je kazal zanimanje za gledali\xc5\xa1\xc4\x8de._NEWLINE_Drugo svetovno vojno je pre\xc5\xbeivel v italijanskem tabori\xc5\xa1\xc4\x8du Ferramonte v Kalabriji. Po kapitulaciji Italije je od\xc5\xa1el v Bari. Od tam je pobegnil v El Shatt v Egiptu. Leta 1945 se vrne v domovino in za\xc4\x8dne delovati na kulturnem in politi\xc4\x8dnem podro\xc4\x8dju (na Ministrstvu za kulturo LR Hrva\xc5\xa1ke in v Nakladnem zavodu Hrvatske). Med letoma 1946 in 1950 je bil direktor Drame Hrva\xc5\xa1kega narodnega gledali\xc5\xa1\xc4\x8da, od leta 1951 pa je delal kot profesor na Akademiji za gledali\xc5\xa1ko umetnost v Zagrebu, kjer je ostal do upokojitve._NEWLINE_Po razpadu Jugoslavije sodeluje s Franjom Tu\xc4\x91manom in postane \xc4\x8dlan HDZ-ja._NEWLINE_Po njem se imenuje tudi Nagrada\xc2\xa0\xc2\xbbRanko Marinkovi\xc4\x87\xc2\xab, ki jo podeljuje Ve\xc4\x8dernji list za najbolj\xc5\xa1o kratko zgodbo.\n_START_SECTION_\nDela\n_START_PARAGRAPH_\nNjegovi najbolj poznani deli sta drama Glorija, v kateri kritizira katoli\xc5\xa1ko cerkev in roman Kiklop, ki delno avtobiografsko opisuje dogajanje v Zagrebu pred nem\xc5\xa1kim napadom na Jugoslavijo (1941). Po romanu Kiklop je bil leta 1982 posnet film, ki ga je re\xc5\xbeiral Antun Vrdoljak.'